છોકરીઓનું એક ગ્રૂપ ટૂર પર ગયું. એક છોકરીના પપ્પાનો દર કલાકે ફોન આવે. ટ્રેનમાં બેસી ગઈ? તેં જમી લીધું? શું જમી? હોટલમાં ચેકઇન કરી લીધું? હવે શું કરવાની? દીકરી બધાના જવાબ આપે. તેની ફ્રેન્ડને ઘરેથી કોઈનો ફોન ન આવે. બહેનપણીએ પૂછ્યું, તારી કોઈને કંઈ ચિંતા નથી? તને કેમ એકેય ફોન નથી આવતા? છોકરી હસવા લાગી. તેણે કહ્યું, ના મને કોઈના ફોન નથી આવતા. મારા ડેડીને ખબર છે કે એ ફોડી લેશે. વારેવારે પૂછવાની કોઈ જરૂર નથી. હું નીકળતી હતી ત્યારે મને એટલું જ કહ્યું હતું કે, ખૂબ જ એન્જોય કરજે. ક્યાંય અટક કે કોઈ મુશ્કેલી પડે તો મને ફોન કરજે. અત્યાર સુધી તો મને કંઈ જરૂર નથી પડી. મેં માત્ર એક વાર મેસેજ કર્યો હતો કે એવરીથિંગ ગોઇંગ ગુડ. ડેડીનો જવાબ આવ્યો કે ફાઇન, એન્જોય યોર સેલ્ફ. મારા ડેડી મને યાદ કરતા હશે, પણ એ મારા પર હાવી રહેતા નથી. મને મારી રીતે કરવા દે છે.